墨池發祥詩呈蔣教
作者：劉名世
朝代：宋

paragraphs: 城頭學宮高巍巍，中有方井號墨池。
窮冬不竭春不溢，往往石眼通江湄。
故老相傳右軍宅，滌硯濡毫向池側。
蘭亭絕筆跡成塵，此間池水猶能黑。
紹興之年值丙寅，一夕鬰鬰浮烏雲。
鄉閭拭目看盛事，集英三唱人姓陳。
又聞淳熙改元歲，隔春預作文章瑞。
甲科奪得漢庭魁，賢關解褐冠多士。
九歲奇童面聖顔，闔郡十人俱賜第。
近來復作烟霧飛，盈盈玉斗磨歙絲。
忽焉陰霾黯蒼漢，模糊頃刻風披披。
巧如奇花開異草，天女織出絞綃衣。
須臾變態千萬狀，妙手點染水墨奇。
此事頗亦涉神怪，疑有鬼物來遊嬉。
不然下墊千年龜，圖書之祥將發揮。
吾鄉文物盛洙泗，執經問道肩相隨。
殘膏賸馥大沾溉，諸生借潤今其時。
文昌終有應圖契，韓門高第皆可爲。
先令地脈進佳貺，主張在公非義之。